དེང་སྐབས་ནི་ཚན་རིག་ལག་རྩལ་དར་ཞིང་དཔལ་འབྱོར་འདུ་འགོད་སྐྱེན་པའི་ཁར།འཛམ་གླིང་ཧྲིལ་བོ་གཅིག་གྱུར་ཅན་དུ་འགྲོ་བཞིན་པའི་རྫོགས་ལྡན་གྱི་དུས་རབས་ཤིག་ལ་འཁེལ་བས།མིའི་རིགས་ལ་མཚོན་ན་འདི་ནི་ཆེས་འོད་སྟོང་ལྡན་པའི་དུས་རབས་ཤིག་དང་ཆེས་ཆ་འཇོག་མེད་པའི་དུས་རབས་ཤིག་ཀྱང་ཡིན་སྲིད།དུས་སྐབས་འདིར་རྒྱལ་ཁབ་དང་མི་རིགས་གང་ཡིན་ཡང་ཕྱིའི་སྣོད་ཀྱི་འཇིག་རྟེན་དང་ནང་བཅུད་ཀྱི་སེམས་ཅན་སོགས་ལ་གནམ་ས་བླ་འོག་བརྗེས་འདྲའི་འགྱུར་ལྡོག་བྱུང་དང་འབྱུང་གི་ཡོད།ཇི་སྐད་དུ་རྩོམ་པ་པོ་ནི་མི་རིགས་ཤིག་གི་བླ་སྲོག་བཞེངས་བསྐྲུན་བྱེད་མཁན་དང་གསང་རྣམ་ཡི་གེར་འགོད་མཁན་ཡིན་ཟེར་བ་ལྟར།ལྟག་ཆུ་ཆད་ལ་ཉེ་བའི་རྫིང་བུ་བཞིན་ཉམ་ཐག་པའི་མི་རིགས་ཤིག་ལ་མཚོན་ན་རྩོམ་པ་པོ་རྣམས་ཀྱི་ཕྲག་སྟེང་ན་དམིགས་གསལ་གྱི་འོས་འགན་རེ་ཡོད་པས།ཁོ་ཚོའི་བརྩེ་དུང་དང་རྣམ་དཔྱོད།རིགས་ཞེན་དང་ཤེས་བྱའི་མ་ལག་ལས་འཁྲུངས་པའི་རྩོམ་རིག་བརྩམས་ཆོས་ནི་མི་རིགས་སོ་སོའི་སྐྱིད་སྡུག་གི་སེམས་ཚོར་ཙམ་མ་ཡིན་པར་དོན་དམ་པར་གང་ནས་ཡོང་བ་དང་གང་དུ་འགྲོ་བའིམཛེས་དཔྱོད་ཀྱི་བློ་མིག་ཅིག་དང་མཚན་ཉིད་རིག་པའི་ལྟ་གྲུབ་ཅིག་ཅི་ལ་མིན།